Pedofiel wat ‘jammer’ sê swaar gestrafFoto: Miranda Jordan Friedmann/WMACA. Warren Troy Knoop, wat skuld beken het op meer as 800 aanklagte teen hom, van onder meer kinderverkragting, seksuele aanranding en die besit van kinderpornografie, is Maandag in die Johannesburgse hooggeregshof gevonnis. Regter Cassim Moosa het Knoop tot 32 keer lewenslange tronkstraf sowel as ŉ bykomende 170 jaar tronkstraf opgelê. Moosa het tydens vonnisoplegging gesê kinders word gewoonlik deur mense na aan hulle misbruik en dat die oortreders glo hulle gaan daarmee wegkom. Knoop se broer en die ma’s van twee van die meisies wat hy misbruik het, was in die hof. Maroela Media het vroeër berig die 40-jarige Knoop het aanlyn kinderpornografie onder die naam “APE man” gedeel. Die foto’s is glo met internetgebruikers in die VSA gedeel, waar wetstoepassingsagentskappe snuf in die neus gekry het en die Suid-Afrikaanse polisie na Knoop gelei het. Maroela Media het vroeër berig hy is verlede Woensdag by sy werkplek in hegtenis geneem. Die polisie het hierna ŉ klopjag op sy huis uitgevoer waar hulle op skootrekenaars, hardeskywe, selfone, geheuestokkies en ŉ klein “spioenkamera” beslag gelê het. Die misdade het tussen 2011 en 2015 plaasgevind in die ooste van Johannesburg en Mpumalanga. Volgens Knoop het hy die Here “gevind” terwyl hy in die tronk was en is nou gerehabiliteer. Regter Moosa het gesê ŉ sterk boodskap moet gestuur word aan sulke oortreders. “Suid-Afrikaanse howe gaan nie toelaat dat hierdie soort ding meer gebeur nie,” het Moosa gesê. Knoop is ook beveel om woedebeheerklasse by te woon, asook klasse vir seksoortreders om te help met sy rehabilitasie. ŉ Vrou, wat in ŉ verhouding met Knoop was en wie se 12-jarige dogter hy seksueel misbruik het, het gesê haar dogter kry nou berading, maar sy het steeds selfmoordneigings. “Sy getuienis was ŉ grap, hy het altyd vir my voorgesê hoe ek moet aantrek of nie moet drink of rook nie,” het sy gesê. Een van die ander ma’s het verduidelik hoe Knoop ŉ privaatspeurder gehuur het om haar te ondersoek en na haar telefoonboodskappe en oproepe geluister het omdat hy onder die indruk was sy het hom verkul. Knoop is voorheen toegang tot sy biologiese dogter geweier omdat sy vrou hom betrap het waar hy na kinderpornografie kyk. “Daar is verskeie ander kinders, maar ons was die enigste ma’s wat bereid was om na vore te kom,” het een van die ma’s gesê. Phindi Louw, woordvoerder van die nasionale vervolgingsgesag (NVG), het gesê hulle het die pleitooreenkoms gesluit, aangesien hulle geweet het dit sou verseker dat Knoop ŉ strawwe vonnis opgelê word.